छपार थाना क्षेत्र के गांव बसेड़ा मुख्य बाजार में गांव निवासी अंशुल पुत्र सुधीर की किराना की दुकान है, जबकि ऊपरी मंजिल पर वह खुद परिवार समेत रहता है। शुक्रवार रात करीब नौ बजे वह दुकान बंद कर घर में चला गया। करीब एक घंटे बाद ही दुकान में जबरदस्त विस्फोट हो गया। दुकान के आगे की दीवार पूरी तरह धराशायी हो गई, जबकि ऊपरी मंजिल किसी तरह बच गई। विस्फोट इतना जबरदस्त था कि पूरे बाजार में धुआं छा गया। आसपास के मकान और दुकान भी धमाके से हिल उठी। गनीमत रही कि दुकान की ऊपरी मंजिल पर रह रहा अंशुल का परिवार पूरी तरह सुरक्षित रहा। धमाके से ग्रामीणों में हड़कंप मच गया।